
Közös lónak túrós a háta, avagy a házastársak ingatlanán fennálló közös tulajdon megszüntetése

A házassági bontóperek legkardinálisabb kérdése- a gyermekelhelyezésen kívül - a házastársi közös vagyonnak, ezen belül is az ingatlanon fennálló közös tulajdon megszüntetésének a problémája.
A közös tulajdon megszüntetése házastársi vagyonmegosztás kapcsán nem csak családjogi, de polgári jogi jogszabályok együttes alkalmazását is megköveteli, amit tartalommal a bírói gyakorlat tölti meg.
Ha a felek csak érzelmileg válnak el egymástól, de a lakóhelyük változatlanul ugyanaz marad, újabb és újabb konfliktushelyzetek alakulnak ki, megkeserítve ezzel egymás és a közös gyermekük életét is. Azaz közös lónak, túros a háta.
Az ilyen típusú perek rendkívül idő-és költségigényes bizonyítási eljárást követelnek meg a felektől, ezért a házastársaknak célszerű peren kívül kell megállapodniuk a közös tulajdon mikénti megszüntetésében.
Sajnos a legkézenfekvőbb megoldás, a természetbeni megosztás ritkán fordul elő.
Gyakoribb, hogy az ingatlant valamelyik fél tulajdonába adja a bíróság, feltéve, hogy az illető rendelkezik megfelelő anyagiakkal ahhoz, hogy a másik fél tulajdoni illetőségét magához váltsa. A gyakorlat azt igazolja, hogy a feleknek nincs annyi pénzük, hogy a másik fél ingatlan illetőségét magához válthassa. Ennek hátterében egyfelől a gazdasági recesszió másfelől a bankok alacsony hitelezési aktivitása áll. Ha pedig a felek nem képesek a másik házastárs tulajdonrészét magukhoz váltani, akkor megoldásként még mindig megmarad a közös értékesítés lehetősége. Ezt a bíróságok az eljárás szünetelésének a megállapításával biztosítják. Ez a legfeljebb fél éves időtartam azonban részben a fentebb vázolt okok miatt is rövid intervallum az ingatlan megfelelő áron történő értékesítésére. Így, ha a közös értékesítés sem jelent megoldást, lehetőségként az árverés útján történő értékesítés marad a felek számára. Gyakran előfordul, hogy a végrehajtó egészen a becsérték feléig lecsökkenti a vételárat, ami a feleknek a legkedvezőtlenebb megoldás, hiszen a valós érték töredékét kapják az ingatlanért. Így át kell gondolniuk a feleknek, hogyan kívánják a közös tulajdon megszüntetését, mi a számukra a legcélszerűbb megoldás. Ennek eredményeként a tulajdonostársak eljuthatnak még a legkilátástalanabb helyzetekben is annak a felismeréséig, hogy a közös ingatlan a gyermekeik öröksége is lehet, ezért annak árverésre bocsátása a lehető legrosszabb megoldások közé tartozik. Ami a társasház-tulajdonná alakítást illeti, az nem oldja meg az alapvető problémát, mert a közös tulajdon fennmarad.



